Folketing
1999-05-20

Jeg bad om ordet til fru Yvonne Herløv Andersen, som var oppe og fortælle, at nu skulle vi snakke sammen bagefter. Kunne det ikke være interessant for Folketinget, der skal tage stilling nu her, at vide, hvad denne snak mere præcist skal gå på? Det er det, jeg mener. Man kan jo ikke, når ministeren beder om nogle præcise tilkendegivelser af, hvordan et lovforslag skal se ud, stemme om dette forslag ved en andenbehandling og bare sige: Så finder vi i øvrigt ud af det bagefter. Se, når jeg har sagt, at jeg kan leve med det, så var det ud fra den forestilling, at det alene var et spørgsmål om, at vi skulle sende et brev ud og informere nogle kvinder om, at der er denne mulighed. Men hvis det er sådan, at jeg skal til at love guld og grønne skove, som amterne ikke har en kinamands chance for at realisere, har jeg sandelig langt sværere ved at leve med det. Det er det, jeg prøver at lægge op til nu.